Uuesti kohtame Eduard Virgot Oslos juulis 1918, mil ta oli tagasiteel Taani. Seekord üritas ta pääseda ka Norra välisministri Nils Claus Ihleni jutule, et uurida võimalusi Eesti iseseisvuse tunnustamiseks. Peatselt sai aga selgeks, et olukord polnud Norras veel selleks küps. Välisminister vabandas end suure töökoormusega ja Virgol õnnestus rääkida vaid ühe ministeeriumi keskastme ametnikuga. Selle kõrval kasutas ta juhust, et teha paaris suuremas Norra  ajalehes Eesti asjale reklaami, sobitada uusi tutvusi ning käia kohtumas kohalike USA, Suurbritannia, Rootsi ja Soome saadikutega.